Aruaru arukad inimesed moodustasid naabrivalve sektori
01.02.2012
25. jaanuaril kogunesid Naabrivalve tegevjuht Indrek Randma, Ida-Harju politseijaoskonna juht politseikapten Veiko Randlaine, Jõelähtme vallavanem Andrus Umboja ja Aruaru naabrivalve sektori esindaja Sven Maaring Jõelähtme vallavalitsusse, et anda uuele Aruaru naabrivalve sektorile ametlik alus.
Aruaru on küla Jõelähtme vallas, kus elab umbkaudu saja inimese ümber. Naabrivalve sektoriga liitus sealt kümme majapidamist, üks pool külast. Põhjuseks, miks ainult pool külast sektoriga liitus on geograafiline kaugus. Teine pool külast asub teisel pool Jõelähtme jõge ning kahe küla osa vahele jääb veel Raasiku alevik.
Naabrivalvega liitumise põhjuseks oli osaliselt varem loodud külaselts, mille üheks tegevuse eesmärgiks oli ka küla turvalisuse suurendamine. Sektorivanem Tiina Kreitsvaldi ütlust mööda oli külarahvast lihtne nõusse saada. „Kõigile on ju enda turvalisus oluline,“ selgitas ta Aruaru inimeste prioriteete.
Esimene naabrivalve sektor moodustati Jõelähtme vallas 2002. aastal. Tänaseks on vallas sektoreid kokku 12.
Lisainfo:
Indrek Randma
Eesti Naabrivalve tegevjuht
51 36 630
Uudise koostas:
Ivar Oja
Eesti Naabrivalve Tartumaa arendus- ja avalike suhete juht
53 476 236